Det er med stor forundring jeg ser at mange lyktestolper står uten lys

Det er i krisetider det er viktig at våre rettigheter står sterkt

Hedda (23) fra Trondheim ut mot høgskole: - Diskriminering hører ikke hjemme uansett hva

Kjerkol er ikke den lederen som kan få Ap opp på målingene

Gir barnet ditt opp for lett? Fem grep kan gjøre de minste mer robuste

- Folk byttet bord, klemte og minglet. Det var som før korona

Saken oppdateres.

I USA raser debatten: Kan sosiale media som Twitter, Facebook og litt nyere Reddit kalles journalistiske enheter?

Både norske og vestlige nyhetsnettsteder har ansvarlige redaktører, med etiske regelverk som kvalitetssikrer innhold og ansvarliggjør seg selv og sine reportere. Dette er en tradisjonell rolle innen vestlig pressetradisjon, som på mange måter har stått fast i hundrevis av år.

Nå skjer det ting. Og de skjer raskt.

Redditors

Bare minutter etter at bombene smalt i Boston 15.april, så hadde en av de såkalte ”redditors” (innloggede brukere) på nettsamfunnet reddit.com opprettet en tråd kalt ”Find Boston Bombers”, som ble sagt å ta sikte på å samle informasjon som kunne føre til at gjerningsmennene ble tatt.

Reddit er egentlig en usannsynlig primitiv nettside med 90-talls-preg, og et navn som sikkert er et tilsiktet ordspill på ordet "edit" (redigere).

Men nettstedet fungerer på en rå og effektiv måte: Hvem som helst av de som er pålogget kan opprette en tråd under ulike kategorier, som de selv velger. Deretter kan brukerne stemme frem poster og lenker, som da stiger til topps på fronten av reddit.com. Det blir dermed en selvforsterkende effekt omkring innhold som er aktuelt eller på andre måter attraktivt.

Bombene i Boston var åpenbart en slik hendelse.

Digital heksejakt

Rett etter eksplosjonene gikk mange reddit-brukere i USA til den aktuelle tråden på reddit.com, og det førte blant annet til at man utløste det tradisjonelle redaktører kalte en ren heksejakt på mistenkte. I kaoset som fulgte ble blant annet en enkeltperson pekt ut med navn, selv om vedkommende viste seg å være uskyldig.

Studenten Sunil Tripathi ved Brown universitet ble feilaktig uthengt etter at Reddit-brukere sirklet inn ansikter på de ulike bildene som det ble lenket til fra fronten av Reddit.

En annen mistenkt la selv ut en melding på sin egen Facebook-vegg for å bedyre sin uskyld. Dette skjer altså mens politistyrkene leter etter de skyldige. Dramaet utspiller seg altså i realtid, på direkten, mens tradisjonelle nyhetsnettsteder bruker tid på å vurdere og analysere.

Alt i alt; dette er nok nær et rent skrekkscenario for en tradisjonell (norsk) redaktør. Så langt gikk det at også Reddit tok selvkritikk, ved direktør Erik Martin, som har offentlig unnskyldt seg for det som skjedde.

Reporter sa opp via Twitter

Nyhetsbyrået Reuters sa dessuten opp en av sine medarbeidere, reporter Martin Keys, som hadde jobbet med sosiale media da bombene smalt. I sin raske sosiale jobbing var han med på å identifisere den nevnte studenten.

Reporter Keys kunngjorde selvsagt selv at han var oppsagt. På Twitter.

Andre peker likevel på positive ting ved det som har skjedd. Nettstedet paidcontent.org lister i en artikkel opp tre ting som Reddit gjorde på en god måte:

Reddit samlet verifisert informasjon. Flere av de andre trådene på Reddit var lenker til politiet, nyhetssaker og andre. Videre samlet man slik fotografier og videoer fra Boston maraton, og Reddit anbefalte at brukerne sendte dette til politiet også. Flere tråder tipset om hvordan vanlige mennesker kunne hjelpe, ved å henvise til sykehus og Røde Kors, for å nevne noe. Og til slutt; Reddit ble en slags realtids Wikipedia, som i totalen bidro til å verifisere fakta på direkten. Ulike brukere og ”redditører” utfordret slik hverandre til å bevise påstander og utsagn.

Er dette journalistikk? Kanskje ikke ut fra norsk standard. Ja og nei, ifølge paidcontent.org.

Reddit selv understreket i disse dagene at man ikke produserer journalistikk. Flere mediekommentatorer mener Reddit driver med aggregering av andres nyheter og samler brukerinnhold, og at man bør la begrepet journalistikk være forbeholdt de som faktisk har utdanning, erfaring og status som det.

Nå er det klart at brukergenerert innhold gjerne også er etterspurt av tradisjonelle media (vitneutsagn, bilder, video), men med publisering etter en redaksjonell vurdering. Mye av forskjellen her er farten sosiale nettsteder utviser. Der henger ikke ordinære nyhetsnettsteder med, ikke en gang slike giganter som CNN eller New York Times.

Tar nyhetsarbeidet ut til brukerne

Fart er også en av kjennetegnene på Twitter - ett av de andre nettsamfunnene som eksploderte etter bombene i Boston. Facebook har mer preg av en voksen, familiær atmosfære. Twitter er mer edgy, rask og røff. I Norge er Twitter vesentlig mindre enn Facebook, men kanskje desto viktigere i blant annet mediekretser. Og dermed blir det viktig.

I USA har Twitter, som Reddit, kommet i søkelyset fordi mange mener nettsamfunnet ukritisk spydde ut ubekreftede rykter og ikke verifiserte opplysninger rett etter bombene i Boston.

Igjen; Twitter ser ikke på seg selv som et ordinært redaksjonelt nettsted, og brukerne styrer innholdet – på godt og vondt. Flere mediekommentatorer i Norge og utlandet peker likevel på hva Twitter er i ferd med å gjøre; både brukerne og journalister og redaktører som bruker Twitter, tar nå realtids-journalistikk til et nytt nivå ved at man faktisk distribuerer redaksjonell aktivitet ut fra redaksjonell til brukerne.

Undertegnede har selv sett norske mediefolk legge ut det som i realiteten er tidlige spekulasjoner og/eller faktasjekking, for deretter å bli korrigert på direkten. Kanskje er det også for å breake nyheter før de er verifisert, slik at man i alle fall kan argumentere med at man tross alt hadde noe på saken det sikkert er konkurranse om.

Man kan se på dette som problematisk, men mange ser også se på denne offensive bruken av sosiale medier som en mulighet for tettere kontakt med brukerne.

Sosiale media lar seg knapt av-oppfinne. Det toget har ikke bare forlatt stasjonen, det tuter og tøffer av gårde i full fart. Jeg tror feil skjer både hos disse assymmetriske sosiale aktørene, og hos de mer tradisjonelle aktørene.

Vi lever i en tid der informasjonen demokratiseres på en måte knapt før sett i verdenshistorien. Gutenbergs bibler var starten på det, kanskje er Reddit og Twitter hans fjerne, unge og litt opprørske slektninger?

Opprørene i Midt-Østen og Afrika hadde ikke nådd samme nivå uten de sosiale mediene. Alle revolusjoner skaper jo engasjement og følelser. Ordet revolusjon betyr jo omveltning. Og omveltninger skjer ikke i det stille.

Alle blir redditører?

Så hvordan takler vi redaktører de nye ”redditører”? Delvis er vi i ferd med å bli redditører selv. For selv om vi følger Vær varsom-plakaten og andre retningslinjer uansett, så er mange av oss også aktive på Facebook, Twitter og nå Reddit. Vi mener, lenker videre og oppfordrer folk til å debattere og sende oss informasjon. Vi deltar i varierende grad i det gigantiske digitale økosystemet av informasjon.

Forskjellen er jo at det vi gjør går inn i en redaksjonell vurdering før det havner online eller i papiravisa. Men prinsippet er der: Vi ønsker å integrere brukerne i prosessen, det er en del av demokratiseringen av informasjon.

Med et stadig økende utdannings- og kompetansenivå i befolkningen ville det vært feil av oss å unnta oss både debatt, korrigering og tilbakemeldinger. Tida der lensmannen, presten og redaktøren styrte informasjonen er over og ut. Jay Rosen på nettstedet PressThink sier at journalistikken blir bedre, jo flere som deltar.

Jeg tror han har rett. Nå blir det opp til oss å kombinere dette med de kvalitetskravene vi i Adresseavisen og andre mediehus faktisk setter og mener er viktig. Men det er noe ubønnhørlig og tidevanns-aktig over det som skjer: Redditørene er her og de forsvinner ikke.